รัฐวิสาหกิจดันรายได้รัฐเดือนเม.ย.เกินเป้า
สศค.เผยรัฐวิสาหกิจส่งรายได้ล่วงหน้า ทำรายได้รัฐบาลเดือนเม.ย.เกินเป้า 4,000 ล้านบาท
11 พ.ค. 2559

สศค.เผยรัฐวิสาหกิจส่งรายได้ล่วงหน้า ทำรายได้รัฐบาลเดือนเม.ย.เกินเป้า 4,000 ล้านบาท
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า การเก็บรายได้รัฐบาลเดือยเม.ย. 2559 ซึ่งเป็นเดือนที่ 7 ของปีงบประมาณ 2559 เกินเป้าอยู่ประมาณ 4,000 ล้านบาท เนื่องจากมีรัฐวิสาหกิจบางแห่งส่งรายได้ล่วงหน้า ในส่วนของการเก็บภาษีมีการขยายตัวบ้าง ซึ่งอยู่ระหว่างตัวเลขจากกรมภาษีอย่างเป็นทางการอีกครั้ง 
สำหรับการเก็บรายได้รัฐบาล 6 เดือนที่ผ่านมา เกินเป้าอยู่ประมาณ 6 หมื่นล้านบาท เมื่อรวมกับเดือน เม.ย. 2559 รัฐบาลเก็บรายได้เกินเป้า 6.4 หมื่นล้านบาท อย่างไรก็ตามหากตัดรายได้พิเศษที่ได้จากการประมูลคลื่นโทรศัพท์ 4จี จำนวน 5 หมื่นล้านบาท รัฐบาลเก็บรายได้เกินเป้าอยู่ประมาณกว่า 1 หมื่นล้านบาท ซึ่งคาดว่าทั้งปีจะเก็บรายได้ตามที่ตั้งเป้าไว้ เนื่องจากการเก็บภาษีน้ำมัน และภาษีมูลค่าเพิ่มขยายตัวได้ดีขึ้นกว่าปีที่ผ่านมา
นายกฤษฎา กล่าวว่า คณะรัฐมนตรี (ครม.) ได้เห็นชอบมาตรการภาษีเพื่อสนับสนุนการบริจาคให้แก่กองทุนพัฒนาเทคโนโลยีเพื่อการศึกษา ให้บุคคลธรรมดาหักได้ตามบริจาคจริงแต่ไม่เกิน 10% ของรายได้ ส่วนนิติบุคคลไม่เกิน 2% ของกำไรสุทธิ ซึ่งมาตรการนี้เป็นคนละส่วนกับการบริจาคเพื่อสนับสนุนการศึกษาที่หักลดหย่อนภาษีได้ 2 เท่า
นอกจากนี้ ครม. ยังเห็นชอบให้อายุมาตรการรถเมล์ รถไฟ ฟรี ออกไปอีก 6 เดือน ซึ่งเป็นมาตรการชั่วคราวหลังจากนี้ไม่นานคาดว่าจะเข้าสู่ระบบปกติ และรัฐบาลจะช่วยเหลือผู้มีรายได้น้อยผ่านการลงทะเบียน ผ่านระบบการชำระเงินทางอิเล็กทรอนิกส์ หรือ อีเพย์เมนต์ ซึ่งจะทำให้การช่วยเหลือของภาครัฐไปถึงผู้มีรายได้น้อยได้ตรงกลุ่มเป้าหมายมากขึ้น